Pakistani oor moorde in Pretoria gevonnisMuhamed Sajid Khan (Foto verskaf deur die NVG) Die Nasionale Vervolgingsgesag (NVG) het die vonnisoplegging verwelkom van ŉ sakeman van Pakistan. Hy is op 4 Maart vanjaar reeds skuldig bevind op twee aanklagte van moord en poging tot moord. Lumka Mahanjana, woordvoerder van die NVG in Gauteng, sê Muhamed Sajid Khan (44) is deur regter Papi Masopa in die Pretoriase hooggeregshof twee lewenslange vonnisse opgelê en ses jaar direkte tronkstraf. “Ses lede van Concerned Tshwane Residents (CTR) het op 1 Februarie 2020 na Khan se perseel in Luttigstraat, Pretoria-Wes gegaan. Hulle wou bevestig dat hy inderdaad die ware eienaar was van die betrokke eiendom,” sê Mahanjana. “Met hul aankoms het Khan en ŉ lid van CTR begin baklei. Khan het ŉ vuurwapen te voorskyn gebring en die lid en ŉ omstander doodgeskiet. Hy het gepoog om nóg ŉ lid van die CTR-span te skiet.” Volgens ooggetuies het lede van die CTR na die polisiestasie gegaan om die saak aan te meld. “Met hul aankoms het hulle Khan gesien en uit vrees vir wat hy moontlik kan doen, het hulle nie die polisiestasie betree nie. Hulle het teruggekeer na die toneel waar die skietery plaasgevind het.” Die polisie het later by die toneel opgedaag en die saak is aangemeld. Twee dae ná die voorval het Khan homself aan die polisie oorgegee. Hy is sedert sy skuldigbevinding in aanhouding. Die pa van die oorlede Avelo Mbewu het in sy slagoffer-impak-verklaring aan die hof gesê sy vrou het ŉ miskraam gehad ná sy gehoor het hul 20-jarige seun het gesterf. Staatsaanklaer adv. Eric Sihlangu voer aan Khan het geen berou getoon vir sy optrede nie. Regter Masopa het gesê Khan se optrede kan nie geregverdig word nie. Hy het nie die hof in sy vertroue geneem deur te getuig of te verduidelik hoekom hy die misdade gepleeg het nie. Masopa meen Khan toon ook nie enige teken van moontlike rehabilitasie nie.